Eötvös Loránd Tudományegyetem

Az ELTE Informatikai Kara 2026. október 5-9. között ingyenes programsorozattal várja mindazokat, akik szeretnék megérteni, hol tart ma a mesterséges intelligencia, mire képes valójában, milyen korlátai vannak és hogyan alakítja át a tudományt, az egészségügyet, a társadalmat és a mindennapi életünket
Mi köze a gojátéknak a ChatGPT-hez?
Mitől lesz egy gép intelligens, és kiválthatja-e hamarosan a tudósok munkáját?
Hogyan segít a mesterséges intelligencia az orvosoknak és ki dönt majd rólunk?
Honnan tudhatjuk, hogy emberrel vagy géppel beszélünk, és miért tulajdonítunk érzelmeket a gépeknek?
Mivel etetik a Rackát a magyar kutatók?
Milyen világmodellt épít egy robot, és mik a technológiai korlátok?
Szolgálhat-e háborús célokat a mesterséges intelligencia?
Ezekre a kérdésekre és még sok másra is választ kaphatnak az érdeklődők az ELTE Informatikai Karán október 5. és 9. között, az AI hete ingyenes előadásain.
Az esemény időpontja nem véletlen. Éppen ezeken a napokon, 2015. október 5. és 9. között győzte le az AlphaGo 5–0 arányban Fan Huit, a kínai származású, 2 danos profi gojátékost és Európa-bajnokot. A mérkőzés mérföldkőnek számított a mesterséges intelligencia történetében: ez volt az első alkalom, hogy számítógépes program teljes méretű, 19×19-es táblán, előnyadás nélkül győzött le profi gojátékost. A történelmi sikerhez magyar kutatók is jelentősen hozzájárultak: az AlphaGo által alkalmazott Monte Carlo-fakeresés egyik fontos előzménye a Kocsis Levente és Szepesvári Csaba által kidolgozott UCT algoritmus volt.Kocsis Levente az AI hetén személyesen is előadást tart.
A programsorozat célja, hogy a mesterséges intelligencia kutatói és szakértői átfogó képet adjanak a terület egészéről, legfontosabb aktualitásairól, új eredményeiről és a hazai fejlesztésekről. Egyúttal fórumot szeretne biztosítani a különböző tudományterületek közötti párbeszédhez. A program a technológiai és természettudományos kérdések mellett az AI társadalmi hatásaival is foglalkozik.
A szervezők hosszabb távú célja, hogy az AI hete évente visszatérő eseménnyé váljon, amelyhez a mesterséges intelligenciával foglalkozó hazai kutatóintézmények mellett a gazdasági és kulturális élet szereplői is minél szélesebb körben csatlakozhatnak, és amely a nagyközönséghez is közelebb hozza a mesterséges intelligencia tudományterületeinek széles körét.
Időpont: 2026. október 5–9., mindennap 17:00–19:00 óra között
Helyszín: ELTE Lágymányosi Campus, Déli tömb (1117 Budapest, Pázmány Péter sétány 1/C)
Részletes program: https://www.inf.elte.hu/ai-hete-az-elte-informatikai-karan
Az előadások ingyenesek, regisztráció nem szükséges.Az előadás-sorozat megrendezését a Nemzeti Kulturális Alap támogatja.

